Hiëna-aanval: ‘Erco sal self getuig van die Here se wonderwerke’Erco Janse van Rensburg. Foto: Verskaf Erco Janse van Rensburg, die 15-jarige seun van Centurion wat Sondagoggend deur ’n hiëna in sy tent in die Krugerwildtuin aangeval is, “toon wonderbaarlike vordering”. “Ons is ongelooflik diep geraak deur die onderskraging, gebede en empatie van alle mense dwarsoor die wêreld, bekend en onbekend, vir Boela. Dit dra ons in hierdie moeilike tyd,” het Cashandra Janse van Rensburg, Erco se ma, aan Maroela Media gesê. “Ek kan die Here nie genoeg prys vir al die bo-menslike wonderwerke wat na die ongeluk gebeur het nie.” Erco, of Boela soos sy gesin liefdevol na hom verwys, het saam met sy ouers, Erno en Cashandra en sy twee sussies, Zilia en Kyla in die Krokodilbrugkamp in die Krugerwildtuin vakansie gehou toe hy Sondagoggend deur ŉ hiëna aangeval is in sy tent. Hy is vanaf die kamp na die Mediclinic Nelspruit gehaas waar hy gestabiliseer is en daarna is hy per Netcare 911-lugambulans na die Netcare Millpark-hospitaal se trauma-eenheid vervoer. Erco het hierna ŉ 10 uur lange operasie ondergaan waartydens intensiewe gesigsrekonstruksiewerk deur ŉ span, bestaande uit verskeie spesialischirurge, suksesvol voltooi is. Basie Smalberger, Erco se oupa, het gesê Erco is steeds in die hoësorgeenheid onder verdowing. “Volgens sy mediese verslae toon hy wonderbaarlike vordering.” Smalberger het gesê sy kleinseun is ŉ internasionale karatekampioen en ŉ uitblinker in enige sportsoort wat hy aanpak. “Hy is ook baie musikaal en bespeel verskeie instrumente. Hy is van nature ŉ baie aktiewe jong man, lief vir jag, motorfiets ry en enige buitemuurse aktiwiteite.” Volgens Smalberger is sy kleinseun ook ŉ liefdevolle en bedagsame jong man. “Hierdie dapperheid en veggees het selfs geharde traumapersoneel diep beïndruk gedurende hierdie traumatiese gebeure.” Smalberger het die familie se dank uitgespreek vir die doeltreffende en deernisvolle behandeling van al die betrokkenes, waaronder die bestuur van Krokodilbrugkamp, die ambulanspersoneel en paramedici op Komatipoort, die Mediclinic-geneeshere, die loods en paramedici van Netcare 911, die traumapersoneel, asook die spesialiste by die Netcare Milpark-hospitaal. “Die familie sien uit na die dag wanneer Erco self kan getuig van die Here se wonderwerke, wat hulle eerstehands ervaar het,” het Smalberger gesê. Lees alle vorige berigte oor Erco Janse van Rensburg op Maroela Media.